หมายจับ-ล่า5คน สีกาจุ๋ม อุ้มพรหมเมธีหนี
เข้าลาวลี้ภัยเยอรมัน เจ้าแม่หุ้นซุกอังกฤษ,ศาลจังหวัดนครพนมออกหมายจับสีกาจุ๋ม เจ้าแม่ตลาดหุ้น พร้อมสีกาจันทะนา เจ้าแม่ลาว และพวกรวม 5 คน ฐานพาอดีตพระพรหมเมธีหนี ขณะที่ตำรวจช้าไปอีกก้าว สีกาจุ๋มเผ่นแน่บไปอังกฤษตั้งแต่วันที่ 5 มิ.ย. ส่วนจักรทิพย์สั่งต้นสังกัดสอบ 2 นายตำรวจ ตม.นครพนม บกพร่องปล่อยให้สีกาจุ๋มพาผู้ต้องหาคนสำคัญคดีเงินทอนวัดขึ้นรถหนีข้ามลาว โดยไม่ตรวจสอบคนในรถ,กรณีตำรวจกองปราบฯเปิดฉากจับอดีตพระเถระผู้ใหญ่ 7 รูปจาก 3 วัดใหญ่คือ วัดสระเกศราชวรมหาวิหาร วัดสามพระยา และวัดสัมพันธวงศาราม ที่เกี่ยวข้องคดีทุจริตเงินทอนวัด รวมทั้งฆราวาสอีก 4 คน นำตัวฝากขังระหว่างสอบสวน ศาลไม่ให้ประกันตัว ในรายที่เป็นพระทั้งหมดถูกถอดสมณศักดิ์ โดนจับสึกคุมตัวเข้าเรือนจำพิเศษกรุงเทพมหานคร เหลือผู้ต้องหาในคดีนี้อีก 1 คนคือนายจำนงค์ เอี่ยมอินทรา หรืออดีตพระพรหมเมธี ผู้ช่วยเจ้าอาวาสวัดสัมพันธวงศาราม ไหวตัวทันให้สีกาคนสนิทพาหลบหนีออกประเทศทางชายแดนลาว ก่อนบินข้ามประเทศไปขอลี้ภัยอยู่ที่สหพันธ์สาธารณรัฐเยอรมนี อยู่ระหว่างการเจรจาให้เยอรมนีส่งตัวนายจำนงค์กลับมาดำเนินคดี ที่ประเทศไทย ซึ่งมีขั้นตอนปกติในการพิจารณาประมาณ 2 เดือน แต่ขอให้ช่วยเร่งรัดเหลือ 3 วัน เนื่องจากไม่ใช่ผู้ต้องหาที่ลี้ภัยทางการเมือง โดย พล.ต.อ.จักรทิพย์ ชัยจินดา ผบ.ตร.เดินทางกลับถึงประเทศไทยเมื่อวันที่ 6 มิ.ย.ที่ผ่านมา มอบหมายให้ พล.ต.ท.สุทธิพงษ์ วงษ์ปิ่น ผบช.สตม.อยู่ประสานกับทางการเยอรมนี ตามที่เสนอข่าวไปแล้ว,ความคืบหน้าเรื่องนี้ เมื่อเวลา 11.30 น. วันที่ 7 มิ.ย. ที่กองบัญชาการตำรวจนครบาล (บช.น.) ผู้สื่อข่าวจำนวนมากต่างมารอสัมภาษณ์ พล.ต.อ.จักรทิพย์ ชัยจินดา ผบ.ตร. ถึงความคืบหน้ากรณีนำตัวอดีตพระพรหมเมธี ผู้ช่วยเจ้าอาวาสวัดสัมพันธวงศาราม กลับมาดำเนินคดีที่ประเทศไทย เนื่องจาก พล.ต.อ.จักรทิพย์ มีกำหนดมาเป็นประธานแถลงข่าวจับกุมยาเสพติดรายใหญ่ที่ บช.น. แต่เมื่อถึงเวลา พล.ต.อ.จักรทิพย์ไม่สามารถมาร่วมแถลงข่าวได้ ทั้งนี้ พล.ต.ท.ชาญเทพ เสสะเวช ผบช.น. เปิดเผยว่า ผบ.ตร.ติดประชุม สนช.เรื่องงบประมาณที่รัฐสภา และทราบว่า พล.ต.อ.จักรทิพย์กลับจากเยอรมนีเมื่อวันที่ 6 มิ.ย.ที่ผ่านมา เพียงคนเดียว,ส่วนการดำเนินการกับบุคคลที่พานายจำนงค์ หรืออดีตพระพรหมเมธีหลบหนีข้ามประเทศทางด้าน จ.นครพนมนั้น ช่วงเช้าวันเดียวกัน พล.ต.ต.สุวิชาญ ญาณกิตติกุล ผบก.ภ.จ.นครพนม กล่าวว่า พล.ต.อ.จักรทิพย์สั่งการให้ตำรวจนครพนม ตรวจสอบเส้นทางการหลบหนีของอดีตพระพรหมเมธี หลังหนีมาที่ จ.นครพนม แล้วข้ามแดนไป สปป.ลาว ตามเส้นทางสะพานมิตรภาพไทยลาวแห่งที่ 3 นครพนม—คำม่วน ขณะนี้ได้รวบรวมหลักฐาน ขอศาลจังหวัดนครพนม อนุมัติออกหมายจับ 5 ผู้ต้องหาที่ให้การช่วยเหลือคือ 1.นางศศิร์อร เจียมวิจิตรกุล หรือสีกาจุ๋ม อายุ 54 ปี สีกาคนสนิท เจ้าของธุรกิจหลายอย่าง นอกจากนี้สามีไปประกอบธุรกิจทำเหมืองแร่ใน สปป.ลาว ทำให้รู้ช่องทางหนีข้ามประเทศเป็นอย่างดี 2.นายพีรวิช ศรีศรัทธา อายุ 28 ปี คนขับรถอดีตพระพรหมเมธี และครอบครัวชาวลาว 3 คน คือนางจันทะนา ลัดตะนะวง และลูกชายลูกสาวอีก 2 คนคือนางจิตติมา ลัดตะนะวง และนายน้อย ลัดตะนะวง,สำหรับข้อหาตามหมายจับทั้ง 5 คนที่ถูกศาล จังหวัดนครพนมออกหมายจับ เป็นความผิดตามประมวลกฎหมายอาญามาตรา 189 ผู้ใดช่วยผู้อื่นซึ่งเป็นผู้กระทำความผิด หรือเป็นผู้ต้องหากระทำความผิด อันมิใช่ความผิดลหุโทษ เพื่อไม่ให้ต้องโทษ โดยให้พำนักแก่ผู้นั้น โดยซ่อนเร้นหรือโดยช่วยผู้นั้นด้วยประการใดเพื่อไม่ให้ถูกจับกุม ต้องระวางโทษจำคุก 2 ปี หรือปรับไม่เกิน 4,000 บาท หรือทั้งจำทั้งปรับ ล่าสุดศาลอนุมัติออกหมายจับแล้ว,สำหรับนางจันทะนา ลัดตะนะวง เป็นบุคคลที่มีฐานะดี อยู่ในแวดวงสังคมชั้นสูงของลาว เป็นเจ้าของกิจการธุรกิจหลายอย่าง อาทิ เจ้าของรีสอร์ตหลายแห่ง ทั้งในพื้นที่ประเทศไทยและลาว รวมทั้งยังมีธุรกิจด้านการขนส่งเกี่ยวกับท่าเรือ กิจการค้าขายอีกหลายแห่งในลุ่มแม่น้ำโขง และเป็นผู้กว้างขวางมีอิทธิพลในฝั่งลาวและชายแดนรอยต่อไทย-ลาว ซ้ำยังมีรายงานด้วยว่าเป็นผู้อยู่เบื้องหลังการจัดฉากให้เจ้าหน้าที่ทางการลาว กักตัวเจ้าหน้าที่ตำรวจของไทยขณะเข้าไปสืบหาเบาะแสของอดีตพระพรหมเมธีในฝั่งลาว เนื่องจากนางจันทะนา สนิทสนมรู้จักข้าราชการระดับสูงในพื้นที่แขวงคำม่วนหลายคน ทำให้รู้ความเคลื่อนไหวของเจ้าหน้าที่ตำรวจไทยเป็นอย่างดี และช่วยให้อดีตพระพรหมเมธีหลบหนีการติดตามจับกุมตัวของเจ้าหน้าที่ไทยไปได้,สำหรับนางศศิร์อร เจียมวิจิตรกุล หรือสีกาจุ๋ม เจ้าแม่ตลาดหุ้นเมืองไทย จากการตรวจสอบพบว่าได้เดินทางออกจากประเทศไทย โดยสายการบินอีวา แอร์ เที่ยวบิน บีอาร์ 67 จากสนามบินสุวรรณภูมิ ปลายทาง สนามบินลอนดอนฮีทโธรว์ ประเทศอังกฤษ เวลา 12.50 น.ของวันที่ 5 มิ.ย.ที่ผ่านมา,อย่างไรก็ตาม มีรายงานอีกด้วยว่า เจ้าหน้าที่ชุดทำงานคดีเงินทอนวัดเชื่อว่า อดีตพระพรหมเมธี เหมือนจะมีคนคอยรายงานความเคลื่อนไหวการทำงานของตำรวจให้รู้ตัวก่อนทุกครั้ง เมื่อสงสัยว่าจะถูกออกหมายจับ อดีตพระพรหมเมธีจะออกจากวัดไป 1-2 วัน ก่อนทุกครั้ง ล่าสุดคือ เมื่อวันที่ 24 พ.ค. ที่เจ้าหน้าที่เปิดปฏิบัติการจับกุมครั้งใหญ่ มีรายงานว่าอดีตพระพรหมเมธีออกจากวัดสัมพันธวงศ์ฯไปตั้งแต่วันที่ 23 พ.ค.แล้วด้วย,ขณะเดียวกัน จากการตรวจสอบข้อมูลพบว่า อดีตพระพรหมเมธีหลบหนีออกทางด่านพรมแดนสะพานมิตรภาพไทย-ลาวแห่งที่ 3 นครพนม—คำม่วน ช่วงเวลา 21.30 น. วันที่ 24 พ.ค. มีนางศศิร์อร เจียมวิจิตรกุล หรือสีกาจุ๋ม สีกาคนสนิทช่วยเหลือ พานั่งรถยนต์ส่วนตัวเดินทางข้ามแดนอย่างถูกต้อง โดยตำรวจ ตม.ที่รับผิดชอบในขณะนั้น ไม่ได้ตรวจสอบคนที่อยู่ในรถ ถือเป็นการละเลยบกพร่องต่อหน้าที่ เบื้องต้น พล.ต.อ.จักรทิพย์ สั่งต้นสังกัดให้ตั้งคณะกรรมการสอบสวนเอาผิดทางวินัยตำรวจตรวจคนเข้าเมืองแล้ว 2 นาย เป็นตำแหน่งระดับ สว. 1 นาย รอง สว. 1 นาย และจะตรวจสอบความผิดต่อเนื่อง หากพบว่ามีตำรวจคนใดเกี่ยวข้องจะมีความผิดทางวินัยทั้งหมดไม่มีละเว้น,วันเดียวกัน สำนักสื่อสารองค์กร วัดพระธรรมกาย แจ้งไปยังสื่อมวลชนระบุว่า กรณีมีสื่อมวลชนบางสำนักรายงานข่าวว่า อดีตพระพรหมเมธีขอยื่นลี้ภัยในประเทศเยอรมนี คาดการณ์ว่าจะพำนักที่สาขาของวัดพระธรรมกายในประเทศเยอรมนี หรือวัดสาขาอื่นในทวีปยุโรป ทางวัดขอปฏิเสธข่าวดังกล่าว เพราะไม่ทราบความเคลื่อนไหวและจุดประสงค์ของอดีตพระพรหมเมธี อีกทั้งไม่ได้ติดต่อประสานกันแต่อย่างใด และในขณะนี้ทั้งหน่วยราชการไทยที่รับผิดชอบในคดีและสื่อมวลชนต่างๆ ยังไม่มีโอกาสได้พบตัวท่าน ดังนั้น เรื่องราวที่นำเสนอทั้งหมดจึงเป็นเพียงข้อคิดเห็น และการคาดเดาของคนบางกลุ่มเท่านั้น ทั้งนี้ ในกรณีข่าวของพระสงฆ์ซึ่งเป็นเรื่องละเอียดอ่อน ขอให้สาธารณชนผู้รับฟังข้อมูลโปรดใช้วิจารณญาณ และขอวิงวอนไปยังสื่อมวลชนให้นำเสนอข้อมูลข่าวสารที่อยู่บนพื้นฐานของข้อเท็จจริง ต้องตระหนักถึงความแตกต่างระหว่างความคิดเห็นกับความจริงตามหลักจรรยาบรรณของสื่อที่พึงมีพึงเป็นอีกด้วย,ส่วนการสอบสวนคดีทุจริตเงินงบประมาณอุดหนุนสำนักงานพระพุทธศาสนาแห่งชาติ หรือเงินทอนวัดลอต 4 เมื่อเวลา 15.00 น.วันเดียวกัน ที่ บก.ปปป. พล.ต.ต.กมล เหรียญราชา ผบก.ปปป. กล่าวว่า ขณะนี้เจ้าหน้าที่ กก.1-6 บก.ปปป. อยู่ระหว่างลงพื้นที่ตรวจสอบวัดทั่วประเทศที่ได้รับงบประมาณจากสำนักงานพระพุทธศาสนาแห่งชาติ (พศ.) เกิน 1 ล้านบาท มีการรายงานผลปฏิบัติให้กับ พ.ต.ท.พงศ์พร พราหมณ์เสน่ห์ ผอ.สำนักงานพระพุทธศาสนาแห่งชาติ (ผอ.พศ.) รับทราบทุกเดือน หากมีหลักฐานชัดเจน ผอ.พศ.จะมาร้องทุกข์กับ บก.ปปป. เพื่อขยายผลต่อไป,รายงานข่าวแจ้งว่า การประชุมของคณะพนักงาน สอบสวน บก.ปปป. ที่รับผิดชอบดูแลสำนวนทุจริตเงินทอนวัด พบความเชื่อมโยงของขบวนการทุจริตที่ขยายเกี่ยวข้องไปยังหลายวัด ทำให้เพิ่มเป้าหมายในการตรวจสอบกว่า 100 วัด และพบว่ามีการทุจริตงบประมาณในรูปแบบเงินทอนวัดแล้วเพิ่มเติมประมาณ 30 วัด ส่วนใหญ่เป็นวัดในพื้นที่ภาคเหนือ และภาคกลาง ผู้ต้องสงสัยเป็นกลุ่มเดิมที่กระทำความผิด ส่วนในพื้นที่ภาคใต้พบการกระทำความผิดไม่มากนัก โดยรูปแบบการทุจริตเงินทอนวัดในลอต 4 คล้ายกับการทุจริตในลอต 1—3 คือมีเจ้าหน้าที่สำนักงานพระพุทธศาสนาแห่งชาติ และพระชั้นผู้ใหญ่เป็นศูนย์กลางในการทุจริต กระจายงบประมาณ ขอนำเงินผ่านบัญชีแต่ละวัด จากนั้นเรียกเงินทอนคืน,เย็นวันเดียวกัน ที่รัฐสภา ภายหลังปิดการประชุมสภานิติบัญญัติแห่งชาติ (สนช.) หลังรับหลักการร่าง พ.ร.บ.งบประมาณรายจ่ายประจำปี 2562 พล.ต.อ.จักรทิพย์ ชัยจินดา ผบ.ตร. เดินลงจากห้องประชุมเพื่อขึ้นรถออกจากรัฐสภา โดยผู้สื่อข่าวได้สอบถามกรณีเดินทางไปประเทศเยอรมนีว่าเป็นอย่างไรบ้าง พล.ต.อ.จักรทิพย์ตอบว่า ไม่มีอะไร อากาศดี เมื่อถามว่า ได้เจอตัวอดีตพระพรหมเมธีหรือไม่ พล.ต.อ.จักรทิพย์ตอบว่า ไม่ได้เดินทางไปพบท่าน จากนั้นรีบเดินขึ้นรถโดยปฏิเสธที่จะให้สัมภาษณ์ต่อ,ส่วนการควบคุมตัวอดีตพระผู้ใหญ่ 7 รูป ผู้ต้องหาในคดีเงินทอนวัด นายกฤช กระแสร์ทิพย์ ผบ.เรือนจำพิเศษกรุงเทพมหานคร เปิดเผยว่า ผู้ต้องขัง อดีตพระ 7 คนนั้น เริ่มปรับตัวได้แล้ว มีการแต่งกาย ใส่กางเกงสีน้ำเงินแบบผู้ต้องขังทั่วไป ส่วนเสื้อที่สวมใส่ เรือนจำอนุโลมให้ใส่เสื้อขาวไปก่อน และยังคงมีการปฏิบัติแบบสงฆ์เช่นสวดมนต์ และไม่กินข้าวเย็น เหมือนตอนเป็นพระ การกระทำดังกล่าวอนุโลมให้ทำได้ หากไม่ขัดต่อระเบียบเรือนจำ ส่วนนายสุวิทย์ ทองประเสริฐ อดีตพุทธะอิสระ เมื่อช่วงเช้า ได้พาไปพบแพทย์ที่ทัณฑสถานโรงพยาบาลราชทัณฑ์ เพื่อส่องกล้องตรวจหาสาเหตุถ่ายออกมาอุจจาระดำ และมีแผลในกระเพาะอาหารหรือไม่ เบื้องต้นพบว่ากระเพาะอาหารอักเสบ ให้ยามารับประทานเพื่อรักษาอาการดังกล่าว นัดตรวจผลอีกทีวันที่ 21 มิ.ย.นี้,มีรายงานว่า บก.ปปป.เตรียมจะทำเรื่องอายัดตัว และแจ้งข้อกล่าวหาฐานความผิดในคดีอาญาเงินทอนวัดเพิ่มกับอดีตพระเถระ 4 รูป ที่ถูกควบคุมอยู่ในเรือนจำพิเศษกรุงเทพฯ หลังถูกตำรวจกองปราบฯจับกุมในคดีฟอกเงินก่อนหน้านี้ คือ 1.นายธงชัย สุขโข หรืออดีตพระพรหมสิทธิ อดีตเจ้าอาวาสวัดสระเกศฯ 2.นายสังคม สังฆะพัฒน์ หรืออดีตพระราชอุปเสนาภรณ์ 3.นายเทอด วงศ์ชะอุ่ม หรืออดีตพระวิจิตธรรมาภรณ์ หรือเจ้าคุณเทอด อดีตผู้ช่วยเจ้าอาวาสวัดสระเกศฯ และ 4.นายเอื้อน กลิ่นสาล หรืออดีตพระพรหมดิลก เจ้าอาวาสวัดสามพระยา,โดยข้อกล่าวหาทั้งหมดประกอบด้วย 1.ผู้ใดกระทำด้วยประการใดๆอันเป็นการช่วยเหลือ หรือให้ความสะดวกการที่ผู้อื่นกระทำความผิดก่อน หรือขณะกระทำความผิดแม้ผู้กระทำความผิดจะมิได้รู้ถึงการช่วยเหลือหรือให้ความสะดวกนั้นก็ตาม ผู้นั้น เป็นผู้สนับสนุนการกระทำความผิด ตามมาตรา 86 2.ข้อหาผู้ใดเป็นเจ้าพนักงานมีหน้าที่ซื้อ ทำ จัดการหรือรักษาทรัพย์ใด เบียดบังทรัพย์นั้นเป็นของตน หรือเป็นของผู้อื่นโดยทุจริต หรือโดยทุจริตยอมให้ผู้อื่นเอาทรัพย์สินนั้นเสีย ตามมาตรา 147 และ 3.ข้อหาผู้ใดเป็นเจ้าพนักงานปฏิบัติหรือละเว้นการปฏิบัติหน้าที่โดยมิชอบ เพื่อให้เกิดความเสียหายแก่ผู้หนึ่งผู้ใด หรือปฏิบัติ หรือละเว้นการปฏิบัติหน้าที่โดยทุจริต ตามมาตรา 157,ขณะที่นายจำนงค์ เอี่ยมอินทรา หรืออดีตพระพรหมเมธี ผู้ช่วยเจ้าอาวาสวัดสัมพันธวงศาราม ที่อยู่ระหว่างหลบหนีในคดีฟอกเงิน เป็นผู้ถูกกล่าวหาในคดีเงินทอนวัดลอต 3 ชุดแรกเช่นกัน
ศาลจังหวัดนครพนมออกหมายจับสีกาจุ๋ม เจ้าแม่ตลาดหุ้น พร้อมสีกาจันทะนา เจ้าแม่ลาว และพวกรวม 5 คน ฐานพาอดีตพระพรหมเมธีหนี
ข่าวหน้า1,พระพรหมเมธี,หมายจับ,สีกาจุ๋ม,พาหนี